“Barselona”ning sobiq va amaldagi futbolchilariga atalgan kecha. “Oltin to‘p”—2021 taqdirlash marosimidan eng sara suratlar

Parijdagi “Shatle” teatrida 29-noyabrdan 30-noyabrga o‘tar kechasi 2021-yilgi “Oltin to‘p” sovrinini topshirish marosimi bo‘lib o‘tdi. Quyida ushbu marosimning eng qiziqarli lahzalari aks etgan suratlar taqdim etiladi.

 Marosim o‘tkazilgan “Shatle” teatri.

 Kechaning asosiy qahramonlaridan biri Robert Levandovski va uning rafiqasi.

 “Bavariya”dagilar ham Levandovskiga hamrohlik qildi: Oliver Kan, Yulian Nagelsmann va Hasan Salihamidjich.

 Lionel Messi va uning oilasi.

 “Barselona” prezidenti Xoan Laporta va katalonlarning ayollar jamoasi vakillari.

 “PSJ” hujumchisi Kilian Mbappe ham “Oltin to‘p” uchun nomzodlardan biri edi.

 Sovringa da’vogarlar ro‘yxatidan joy olgan Simon Kyer rafiqasi bilan.

 Marosimning maxsus mehmonlaridan biri “O‘rgimchak odam: uyga qaytish”, “Dyuna” filmlari bilan tanilgan Zendaya bo‘ldi.

 “Oltin to‘p” marosimini sobiq futbolchi Didye Drogba va jurnalist Sendi Heribert olib bordi.

 Yana bir maxsus mehmon: eng yosh “o‘rgimchak odam” — Tom Holland egizak ukalari Sem va Harri bilan.

 Sovrinni ikki noma’lum shaxs mashinada olib keldi.

 Keyin ularning shaxsi aniq bo‘ldi. Ular Formula 1 poygachilari Fernando Alonso va Esteban Okon bo‘lib chiqdi. Sovrinni mashinada keltirish vazifasi o‘z ishining ustalariga topshirildi.

 “Barselona” futbolchisi Pedri yilning eng yaxshi yosh futbolchisi nominatsiyasida g‘olib bo‘ldi.

 Aleksiya Putelyas (“Barselona”) — yilning eng yaxshi ayol futbolchisi.

 Yilning eng yaxshi darvozaboniga topshiriladigan “Yashin sovrini” “PSJ” posboni Janluiji Donnarummaga nasib etdi.

 “Chelsi” yilning eng yaxshi jamoasiga aylandi.

 “Bavariya” hujumchisi Robert Levandovski yilning eng yaxshi hujumchisi deb topildi.

 Lionel Messi 2021-yilgi “Oltin to‘p” sohibiga aylandi. Bu “Oltin to‘p” uning faoliyatidagi yettinchisi bo‘ldi.

 Messiga sovrinni sobiq jamoadoshi va yaqin do‘sti Luis Suares topshirdi.

 2021-yilda Messi “Barselona” bilan Ispaniya Kubogini qo‘lga kiritdi va 2020/21-yilgi mavsumni 30 ta gol bilan La Liganing eng yaxshi to‘purari sifatida yakunladi. Argentina terma jamoasi bilan esa ilk bor Amerika Kubogida g‘alaba qozondi.

 “Oltin to‘p” sohibiga aylangan Lionel Messi eng yaqin ta’qibchisi Robert Levandovskini 33 ochkoga ortda qoldirdi.